Zásahy hliadok MsP v 7. týždni 
 
	V týždni od 15. februára do 21. februára 2010 preverovali hliadky mestskej polície v hlavnom meste 2098 udalostí. Medzi nimi bolo aj 176 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky vodičov voči pravidlám bezpečnosti a plynulosti v cestnej premávke a takýchto porušení zistili a riešili hliadky mestskej polície počas týždňa 1477. Na miestach vyhradených pre zdravotne postihnutých občanov bez oprávnenia parkovať na nich zaparkovali svoje vozidlá dvanásti vodiči.
	V oblasti porušení pravidiel verejného poriadku riešili hliadky mestskej polície 14 priestupkov a na telefonáty, v ktorých volajúci poukazovali na prípady rušenia nočného pokoja zasahovali 14 krát. Majitelia psov štatistiku zásahov hliadok mestskej polície doplnili o 19 nových zistení.
	Značne zastúpenou kategóriou porušovaní všeobecne záväzných nariadení boli opäť priestupky súvisiace s čistotou a poriadkom – 112 zistení, ako aj požívania alkoholických nápojov na verejných priestranstvách – 54 priestupkov. Prípady obťažovania okoloidúcich žobrákmi sa vyskytli 14 krát.
	Uskutočnené kontroly medzi taxikármi zistili v ich radoch 10 porušení. Zákon na ochranu nefajčiarov na zastávkach mestskej hromadnej dopravy nerešpektovalo 74 fajčiarov a na mieste úrady bolo v priebehu týždňa nahlásených 10 vozidiel vykazujúcich známky autovrakov.
	Najviac priestupkov v sledovanom týždni riešili hliadky mestskej polície na Fedinovej ulici a to 78. Blokovacie zariadenie na nesprávne parkujúce vozidlá nasadili jednotlivé hliadky v 621 prípadoch a na parkoviskách odťahovacích služieb skončilo 159 odtiahnutých vozidiel.